1.3.2022
RO
Jurnalul Oficial al Uniunii Europene
C 100/47
Merele sunt culese când sunt coapte, recoltarea începând, în general, la sfârșitul lunii octombrie și continuând până în decembrie, în cazul celor mai târzii soiuri.
Elaborarea începe, de cele mai multe ori, pe la jumătatea lunii noiembrie.
Temperaturile scăzute din această perioadă a anului limitează dezvoltarea microbilor (care ar putea altera calitatea produsului) și permit demararea lentă a fermentației.
Fermentarea în autoclave, fără adăugarea de drojdii, durează cel puțin 8 săptămâni, față de 6 săptămâni în alte zone din Normandia.
Specificitatea produsului „Cidre du Perche / Perche” este un cidru obținut prin fermentare secundară în butelii.
Produsul prezintă: — o culoare care variază de la galben auriu la portocaliu; — gust echilibrat între amar, dulce și acru; — un ușor gust amar în centrul gurii și o notă de prospețime în gustul rezidual — și o efervescență vioaie, dar nu covârșitoare.
Legătura cauzală Prezența din abundență a merilor se datorează caracteristicilor topografice, climatice și geologice ale ariei geografice.
Perche este o zonă care oferă condiții prielnice acestei culturi, grație reliefului său accidentat și solurilor sale, care prezintă bune capacități de drenare și permit circulația apei și o disponibilitate suficientă a mineralelor.
Practica tradițională a îmbinării policulturilor cu creșterea animalelor, precum și clima tardivă din Perche au orientat producătorii în privința selectării soiurilor.
Așadar, livezile din Perche conțin aproximativ patruzeci de soiuri, în comparație cu cele peste 200 de soiuri de mere pentru cidru prezente în Normandia.
Asamblările practicate îmbină particularitățile fiecărei categorii de soiuri pentru a produce un cidru cu un gust echilibrat între amar, dulce și acru: soiurile amare și dulci-amare, bogate în compuși fenolici, determină culoarea între galben auriu și portocaliu și ușorul gust amar în centrul gurii, soiurile dulci și dulci-amare îi conferă rotunjime, iar soiurile acidulate, în proporție limitată, îi dau nota de prospețime.
Coacerea târzie a fructelor face ca elaborarea să se realizeze mai ales începând din noiembrie.
Datorită temperaturilor din luna respectivă, care sunt mai scăzute decât cele din septembrie și octombrie, fermentările sunt lente și permit dezvoltarea aromelor care conferă specificitate produsului „Cidre du Perche / Perche”.
Fermentarea secundară în butelii îi conferă efervescența vioaie, dar nu covârșitoare, și participă la dezvoltarea aromelor acestui cidru.
Trimitere la publicarea caietului de sarcini https://info.agriculture.gouv.fr/gedei/site/bo-agri/document_administratif-964fa31f-76f5-4816-ad72-ff8e3bcb255a